Soektog na vermiste Pta-meisie eindig tragies | Maroela Media
Katlego Joja (10)
Die meisie, Katlego Joja, is Donderdag vir die laaste keer by haar huis in Mamelodi, in die noordooste van die stad, gesien. Sy het 'n oranje baadjie, pienk trui, pienk spanbroek en pienk tekkies aangehad.
Haar ouers het haar as vermis by die polisie aangemeld en 'n saak van 'n vermiste persoon is aanhangig gemaak. 'n Soektog na haar is daarna van stapel gestuur.
Kapt. Johannes Maheso, woordvoerder van die polisie, het Maandag aan Maroela Media gesê 'n lid van die publiek het Sondagmiddag 'n voorwerp in die Moretelerivier in Mamelodi sien dryf.
"Die inwoner het gesien die voorwerp lyk soos 'n persoon se liggaam en het die polisie ontbied. Beamptes van die soek-en-reddingseenheid het die liggaam omstreeks 17:00 uit die rivier gehaal en daar is vasgestel dat dit die liggaam van Katlego is. Haar ouers was ook op die toneel en hulle het haar uitgeken," het Maheso gesê.
Haar liggaam is na 'n staatslykshuis geneem waar 'n nadoodse ondersoek gedoen sal word.
"Die oorsaak van haar dood is nog onbekend en dit is ook nog nie duidelik hoe lank sy in die rivier was nie. Ons kan dus nog nie vasstel of daar vuilspel vermoed word nie. Die uitkoms van die lykskouing sal dit bepaal," het hy gesê.